ཞོགས་པ་བདེ་ལེགས།ལོ་འདི་ག་ནས་ཉིན་འདི་གར་ངའི་སེམས་གཏན་ནས་བདེ་བོ་བྱུང་མ་མྱོང་།དེ་ཡང་མདོར་དེད་ན་སེར་སྣ་འབའ་ཞིག་གིས་སོ།།ཨོ།གསལ་བཤད་ཅིག་ལ་ང་ནི་རང་གིས་ལག་ཟུང་གིས་བཙལ་བའི་ལྟོ་ཆས་དག་ལ་རྦད་དེ་སེར་སྣ་མི་སྐྱེ་མཁན་ཞིག་ཡིན་ལ།ངས་དེ་སྔ་དགེ་རྒན་དག་ལ་ཡང་དངུལ་བརླགས་ན་རློགས།མི་མ་བརླག་ཅེས་སྨྲས་པ་ཡིན།ད་དུང་གསལ་བཤད་ཅིག་བྱེད་དགོས་ན།ངས་ཚ་རྐོང་གཅིག་གམ་འཆིང་བུ་གཅིག་གི་སྒྲོག་ཏུ་གྱུར་པའི་སློབ་གསོའི་མ་ལག་འདིའི་འོག་ན་ནར་སོན་གྱིན་པའི་ཁྱེད་ཚོར་སེར་སྣ་བླ་ལྷག་གིས་སྐྱེས་པ་དེའོ།།འུ་ཚོ་སློབ་གསོ་ཞེས་པའི་མིང་དེ་དང་འབྲེལ་འདྲིས་བྱུང་བ་ནས།འུ་ཚོས་ཡང་དག་པའི་སློབ་གསོ་ཞིག་མྱང་མྱོང་མེད་པར་འུ་ཚོ་དང་རྒྱང་ཐག་ཆེས་རིང་བའི་རྒྱལ་ས་པེ་ཅིང་ལ་དགའ་ཞེས་པ་དང་།འུ་ཚོས་གཏན་ནས་ཧ་མི་གོ་བའི་གུང་ཁྲན་ཏང་ལ་དགའ་ཞེས་པ་དང་།འུ་ཚོས་གཏན་ནས་མཐོང་མ་མྱོང་བའི་མོའོ་ཀྲུའུ་ཞི་ལ་དགའ་ཞེས་པ་ལས།ང་ཚོ་ཕ་ཡུལ་དགའ།ཕ་མ་ལ་དགའ།ཕ་སྐད་དང་མ་ཡིག་ལ་དུངས་ལྟ་བུའི་སློབ་གསོ་རྦད་དེ་མྱངས་མྱོང་མེད།ལྷག་དོན་གློག་བརྙན་འཕྲིན་རིག་གནས་ཀྱིས་རིག་གནས་མ་ལག་ཡོད་ཚད་ཀྱི་ཚབ་བྱེད་པའི་དེ་རིང་ཡང་།འུ་ཚོར་འཇར་འགོག་དམག་འཁྲུག་ཁོ་ན་མ་གཏོགས་བལྟ་རྒྱུ་མེད།དེས་འུ་ཚོ་དང་ཤ་འཁོན་སྤུ་ཙམ་ཡང་མེད་པའི་མི་རིགས་ཤིག་ཕ་གསོད་ཀྱི་ལག་དམར་ལྟར་སྡང་སེམས་སྐྱེད་ཀྱིན་ཡོད།དེ་བས་ངས་རང་ཉིད་ཀྱིས་ཚོད་མེད་དུ་བརླགས་པའི་ལོ་ཟླ་དག་ལ་ཕྱི་མིག་ལྟ་བཞིན།ཁྱེད་ཚོར་སེར་སྣ་སྐྱེས་བྱུང་།ལྷག་དོན་འུ་ཅག་གི་ཕ་ས་ལག་མཐིལ་འདྲ་བོ།ཕ་མྱིང་གསེར་བྲིས་མ་བོ།ཕ་རུས་གསེར་ཐེལ་མ་བོ་གཞན་གྱི་རྡོག་འོག་ཏུ་རྫི་དུས།ངས་ཁ་རོག་གེར་མིག་ཆུ་གང་མང་བཏོན་མྱོང་ལ།ཞོར་དུ་ཁྱོད་ཚོར་ཡང་ལེ་བདའི་ཚིག་མདའ་གང་མང་འཕངས་མྱོང་།ནུས་པ་སྤུ་ཙམ་ཡང་མེད་པའི་ང་ཨང་།ད་ནི་སྐད་ཆ་དངོས་བཤད་པར་བྱ་སྟེ།དྲང་མོར་བཤད་ན་ཁྱོད་ཚོ་ནི་རེ་བ་ཉག་གཅིག་ལས་མ་འདས།དེ་བས་ངས་རང་གིས་མ་འཁྱོངས་པའི་ལེ་ལན་ནམ་འགན་འཁྲི་ཁྱོད་ཚོའི་མགོར་དཀྲི་འདོད།ཡང་ན་ཁྱོད་ཚོ་སད་པར་ཤོགདེ་ནི་བཀྲ་ཤིས་བརྩེགས་པ་དང་བསམ་པ་མྱུར་གྲུབ་ལྟ་བུའི་ཁ་གཡང་ཞིག་གིས་འཇོན་པ་ཞིག་མིན་ཏེ།མདོར་དེད་ན་དཔེ་ཀློག་མང་ཙམ་བྱོས་ཞེས་པ་ལས་རྙེད་མ་སོང་།